Jakelussa mainituille

RIKOSLAIN MUUTTAMISTA KOSKEVAN LAINSÄÄDÄNNÖN VALMISTELU

Lainsäädäntöneuvos Janne Kanervalle annetaan tehtäväksi laatia rikoslain muuttamista koskeva hallituksen esitys, jossa ehdotetaan säädettäväksi  seuraavista asioista:   

1)	Syyteoikeuden vanhentumista koskevia rikoslain 8 luvun säännöksiä muutetaan niin, että lapsiin kohdistuvien rikoslain 20 luvussa tarkoitettujen seksuaalirikosten vanhentumisaika alkaa myöhemmin kuin teosta, esimerkiksi heidän täysi-ikäiseksi tulemisestaan. Valmistelussa on lisäksi selvitettävä, tulisiko vastaavan järjestelyn  koskea myös lapsiin kohdistuvia pahoinpitelyrikoksia. 

Samalla rikoslain 8 lukuun tehdään muutokset, joita edellyttää se, että kansainvälisen rikostuomioistuimen toimivaltaan kuuluvat rikokset eivät tuomioistuimen perussäännön 29 artiklan mukaan vanhene. Lisäksi rikoslain 8 lukuun tehdään eräitä muihin lainsäädäntöhankkeisiin liittyviä teknisluonteisia korjauksia. 

2)	Rikoslain 25 lukuun lisätään valtioiden rajat ylittäviä lapsikaappauksia koskeva rangaistussäännös. Samalla on harkittava, edellyttäkö se 25 luvun 5 §:ssä säädetyn lapsen omavaltaista huostaanottoa koskevan rangaistussäännöksen muuttamista. 

3)	Rikoslakiin lisätään rangaistussäännös, jonka mukaan rangaistavaa on toisen henkilön henkilötodistuksen tai vastaavan viranomaisen myöntämän asiakirjan käyttäminen yksityisen henkilön erehdyttämiseksi. 

	Ehdotuksen hallituksen esitykseksi on oltava valmis viimeistään 31.3.2005. 

Lainsäädäntöjohtaja 		Jan Törnqvist

JAKELU	lainsäädäntöneuvos Kanerva
	ministeri
	ministerin erityisavustaja
	kansliapäällikkö
	tiedotusyksikkö